امریکا کې په یوه ورځ څه باندې ۶۶زره کسان په کرونا اخته شوي
د امریکا په یو شمېر ایالتونو کې د کاروبارونو له بیا پرانیستل کېدو وروسته په دغه هېواد کې د کروناویروس پېښې هم ورځ په ورځ زیاتیږي.  
چارواکي‌ وايي په امریکا کې د شنبې په ورځ جولاۍ۱۱(چنګاښ۲۱) ۶۶۵۲۸ کسان د کرونا په ویروس اخته شوي چې د دغه ویروس له خپرېدو وروسته د شمېر له پلوه یو ریکارډ بلل کیږي. د امریکا د جانس هاپکینز پوهنتون وايي چې تر دې دمه په ټولې نړۍ کې ۱۲. ۷ میلیون کسان په کرونا اخته دي چې ۳. ۲ میلیون یې په امریکا کې دي. په دې حساب امریکا په نړۍ کې د کرونا په ویروس د اخته کسانو څلورمه برخه جوړوي. تېره ورځ یوازې د امریکا په دوو ایالتونو کې د کروناویروس څه باندې۴۸۰۰۰ پېښې ثبتې شوي دي. د لویزیانا په ایالت کې څه باندې ۲۶۰۰۰ او د جنوبي کارولیینا په ایالت کې شاوخوا ۲۲۰۰۰ پېښې ثبتې شوي دي. د کروناویروس د نویو پېښو سره همهاله ولسمشر ټرمپ په لومړي ځل ولیدل شو چې ماسک یې تړلی دی. ښاغلی ټرمپ تېره ورځ د «والټر ریډ ملي نظامي» روغتیاييمرکزته تللی و چې په جګړه کې ټپي شوي امریکایي سرتېري وګوري. هغه ماسک تړلی و او بیا یې وویل چې د ناروغانو د لیدو په وخت کې د ماسک تړل ښه وي. په همدې حال کې د امریکا ځینو ایالتونو سمندرغاړې او مۍ خانې بیا تړلي دي‌ او یو لړ نوې محدودیتونه یې هم لګولي دي چې د کروناویروس د خپرېدو مخه ونیول شي. د کروناویروس په لومړي ځل د ۲۰۱۹ د ډسمبر په میاشت کې د چین د هوبي‌ په ایالت کې خپور شوی او دا مهال یې د نړۍ په ۱۸۸ هېوادونو کې څه باندې ۵۶۵زره کسان مړه کړي دي چې څه باندې ۱۳۴زره یې د امریکا په متحدو ایالتونو کې دي.